बैजनाथ मन्दिर परिसर
बैजनाथ मन्दिर परिसर (Baijnath Temple Complex) भारत के उत्तराखण्ड राज्य के बागेश्वर ज़िले के बैजनाथ नगर में स्थित 18 हिन्दू मन्दिरों का एक समूह है। यह परिसर गोमती नदी के किनारे 1,125 मीटर (3,691 फीट) की ऊँचाई पर स्थित है। यह मन्दिर शिव-पार्वती को समर्पित हैं और यहाँ शिवरात्री और मकर संक्रान्ति पर श्रद्धालुओं की भीड़ लगती है। यहाँ 102 उमा-पार्वती की शैल-प्रतिमाएँ हैं, जिनमें से कुछ भक्तजनों द्वारा पूजी जाती हैं जबकि अन्य भारतीय पुरातत्व सर्वेक्षण द्वारा संरक्षित हैं। यहाँ मिलने वाले प्रमुख देवताओं में वैद्यनाथ (शिव), पार्वती, नृत्य गणपति, कार्तिकेय, नरसिंह, ब्रह्मा, महिषासुरमर्दिनी, सप्त नर्तिकाएँ, सूर्य देवता, गरुड़ और कुबेर हैं। इन मन्दिरों का निर्माण कत्यूरी राजवंश द्वारा 12वीं शताब्दी में करवाया था।